CELEX: 32019D1133
Language: et
Date: 2019-06-25 00:00:00
Title: Nõukogu otsus (EL) 2019/1133, 25. juuni 2019, millega määratakse kindlaks Euroopa Liidu nimel rahvusvahelise energiatõhususalase koostööpartnerluse (IPEEC) raames võetav seisukoht seoses IPEECi pädevusraamistiku kehtivusaja pikendamisega 24. maist kuni 31. detsembrini 2019

3.7.2019   
               
               
                  ET
               
               
                  Euroopa Liidu Teataja
               
               
                  L 179/23
               
            
         NÕUKOGU OTSUS (EL) 2019/1133,
         25. juuni 2019,
         millega määratakse kindlaks Euroopa Liidu nimel rahvusvahelise energiatõhususalase koostööpartnerluse (IPEEC) raames võetav seisukoht seoses IPEECi pädevusraamistiku kehtivusaja pikendamisega 24. maist kuni 31. detsembrini 2019
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 194 lõiget 2 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Rahvusvahelise energiatõhususalase koostööpartnerluse (IPEEC) pädevusraamistiku (edaspidi „leping“) allkirjastasid Roomas 24. mail 2009 12 riiki, sealhulgas neli Euroopa Ühenduse liikmesriiki, ja see sõlmiti Euroopa Ühenduse poolt nõukogu otsusega 2009/954/EÜ (1).
                  
               
                     (2)
                  
                  
                     Vastavalt lepingu punktile 7.1 võivad IPEECi liikmed otsustada lepingu kehtivusaega pikendada. Poliitikakomitee, mis on IPEECi plenaarorgan, kuhu kuuluvad kõigi IPEECi liikmete kõrgetasemelised esindajad ning millele on usaldatud IPEECi üldise raamistiku ja poliitika juhtimine, on asjakohane organ, mille raames IPEECi liikmed saavad otsustada lepingu kehtivusaja pikendamise üle.
                  
               
                     (3)
                  
                  
                     IPEECi liikmed, välja arvatud liit, kiitsid poliitikakomitee 21. veebruari 2019. aasta koosolekul heaks IPEECi pädevusraamistiku kehtivusaja pikendamise 24. maist kuni 31. detsembrini 2019.
                  
               
                     (4)
                  
                  
                     On asjakohane määrata kindlaks liidu nimel võetav seisukoht IPEECi pädevusraamistiku kehtivusaja pikendamise kohta, sest pädevusraamistiku kehtivusaja pikendamine oleks liidule siduv.
                  
               
                     (5)
                  
                  
                     IPEECi liikmed kaaluvad võimalust ühendada IPEECi praegune tegevus ja Rahvusvahelise Energiaagentuuri energiatõhususalane tegevus energiatõhususkeskuse alla, et luua kõnealuses valdkonnas sünergiat. IPEECi pädevusraamistiku kehtivusaja lühiajalise pikendamise eesmärk on anda ajutise meetmena aega energiatõhususkeskuse loomiseks, tagades samal ajal, et IPEECi tegevus jätkub ja antakse ilma katkestuseta üle uuele energiatõhususkeskusele.
                  
               
                     (6)
                  
                  
                     Tegevuslikult võetakse pädevusraamistiku kehtivusaja pikendamisega kuni 31. detsembrini 2019 arvesse IPEECi tööprogrammi jätkuvat rakendamist ja IPEECi liikmetele põhiteenuste osutamise jätkumist. See hõlmab G20 raames energiatõhususe valdkonnas tehtavat tööd, mis käesoleval aastal hõlmab ka üritusi pärast IPEECi praeguste volituste lõppemist 24. mail 2019. Samuti võetakse arvesse rahaliste vahendite kättesaadavust tegevuse katmiseks pikendusperioodil, kuna IPEECi sekretariaat saab praegu panuseid kogu 2019. kalendriaasta jaoks ning tegevused, olemasolevad töötajad ja võimalikud vahendid saaks üle anda uuele energiatõhususkeskusele.
                  
               
                     (7)
                  
                  
                     Selleks et vältida IPEECi tegevuse järsku lõpetamist 24. mail 2019, on oluline IPEECi pädevusraamistiku kehtivusaja lühiajaline pikendamine. Vastavalt IPEECi pädevusraamistiku punktile 3.4 tuleb pikendamise lõplik otsus vastu võtta IPEECi liikmete konsensuse alusel ning tulenevalt poliitikakomitee 21. veebruari 2019. aasta koosolekust on vajalik liidu seisukohta käsitlev nõukogu otsus,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel rahvusvahelise energiatõhususalase koostööpartnerluse (IPEEC) raames seoses IPEECi pädevusraamistiku kehtivusaja pikendamisega 24. maist kuni 31. detsembrini 2019, on järgmine:
            
                        a)
                     
                     
                        kiita heaks IPEECi pädevusraamistiku kehtivusaja pikendamine 24. maist kuni 31. detsembrini 2019;
                     
                  
                        b)
                     
                     
                        nõustuda Rahvusvahelise Energiaagentuuri haldusnõukogu otsusega, et IPEECi sekretariaadi asukoht jääb Rahvusvahelise Energiaagentuuri juurde kuni 31. detsembrini 2019 vastavalt memorandumile IPEECi sekretariaadi asumise kohta Rahvusvahelist Energiaagentuuri juures;
                     
                  
                        c)
                     
                     
                        kiita heaks IPEECi tegevuse halduslik üleviimine uude energiatõhususkeskusesse, eelkõige seoses töörühmade, rahaliste vahendite ja IPEECi sekretariaadi töötajatega.
                     
                  
         
            Artikkel 2
            Käesolev otsus jõustub selle vastuvõtmise päeval.
         
         
            Luxembourg, 25. juuni 2019
            
               
                  Nõukogu nimel
               
               
                  eesistuja
               
               A. ANTON
            
         
         
            (1)  Nõukogu 30. novembri 2009. aasta otsus 2009/954/EÜ dokumentide „Rahvusvahelise energiatõhususalase koostööpartnerluse (IPEEC) pädevusraamistik“ ja „Memorandum rahvusvahelise energiatõhususalase koostööpartnerluse sekretariaadi asumise kohta Rahvusvahelise Energiaagentuuri juures“ allakirjutamise ja sõlmimise kohta Euroopa Ühenduse poolt (ELT L 330, 16.12.2009, lk 37).